CELEX: 52018PC0567
Language: ro
Date: 2018-08-01
Title: Propunere de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (CE) nr. 391/2009 în ceea ce privește retragerea Regatului Unit din Uniune

COMISIA EUROPEANĂ
            Bruxelles, 1.8.2018
            COM(2018) 567 final
            2018/0298(COD)
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            de modificare a Regulamentului (CE) nr. 391/2009 în ceea ce privește retragerea Regatului Unit din Uniune
            (Text cu relevanță pentru SEE)
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               La 29 martie 2017, Regatul Unit a prezentat notificarea intenției sale de a se retrage din Uniune în temeiul articolului 50 din Tratatul privind Uniunea Europeană. Prin urmare, cu excepția cazului în care se stabilește o altă dată printr-un acord de retragere ratificat, întreaga legislație primară și secundară a Uniunii va înceta să se aplice Regatului Unit începând cu data de 30 martie 2019 (denumită în continuare „data retragerii”). Regatul Unit va deveni, din acel moment, o țară terță.
            
            
               Sub rezerva eventualelor dispoziții tranzitorii care pot fi prevăzute într-un acord de retragere, legislația UE în domeniul transportului maritim nu se va mai aplica Regatului Unit. Unul dintre domeniile legislației Uniunii care ar putea fi afectat este recunoașterea, la nivelul Uniunii, a organizațiilor care oferă servicii de inspecție și control al navelor care navighează sub pavilionul unui stat membru (denumite în continuare „organizațiile recunoscute”). 
            
            
               În special, articolul 8 alineatul (1) din Regulamentul (CE) nr. 391/2009
                  1
                (denumit în continuare „regulamentul”) prevede evaluarea, cel puțin o dată la doi ani, a organizațiilor cu rol de inspecție și control al navelor recunoscute la nivelul UE de către Comisie („organizațiile recunoscute”), efectuată de aceasta din urmă împreună cu statul membru care a înaintat cererea inițială de recunoaștere a organizației. Organizațiile care au fost recunoscute inițial de statul membru în cauză în temeiul legislației anterioare și care se bucură, în prezent, de recunoaștere în temeiul articolului 15 alineatul (1) din regulament ar trebui să fie evaluate în același mod. Drept urmare, statul membru care a recunoscut inițial respectivele organizații în temeiul articolului 15 alineatul (1) ar trebui să fie considerat stat membru „inițiator”, care participă la evaluarea Comisiei în temeiul articolului 8 alineatul (1) din regulament.
            
            
               De asemenea, din articolele 7 și 8 din regulament rezultă că, pentru a continua să beneficieze de recunoaștere la nivelul UE, organizațiile recunoscute trebuie să continue să îndeplinească cerințele și criteriile minime stabilite în anexa I la regulament. Respectarea acestei obligații este verificată prin reevaluarea continuă efectuată de Comisie și de statul membru „inițiator” în conformitate cu articolul 8 alineatul (1).
            
            
               Începând cu momentul retragerii sale, Regatul Unit nu va mai fi în măsură să participe la evaluările efectuate în conformitate cu articolul 8 alineatul (1) din regulament în ceea ce privește organizațiile pentru care Regatul Unit joacă rol de stat membru „inițiator”. În consecință, este posibil ca menținerea valabilității recunoașterii acestor organizații la nivelul UE să fie pusă sub semnul întrebării și să nu poată fi stabilită cu suficientă securitate juridică în temeiul actualelor dispoziții ale regulamentului.
            
            
               O posibilă pierdere de către organizații a recunoașterii la nivelul UE din cauza retragerii Regatului Unit ar putea avea consecințe negative asupra competitivității și atractivității pavilioanelor statelor membre ale UE-27 care au autorizat aceste organizații recunoscute să acționeze în numele lor în scopul efectuării inspecțiilor, a controalelor și a certificării statutare a navelor. Organizațiile recunoscute vizate sunt angajate, în prezent, în acorduri de autorizare cu majoritatea statelor membre ale UE-27, iar după retragerea Regatului Unit aceste state membre nu ar mai putea să recurgă la respectivele organizații recunoscute pentru flotele sub pavilionul lor. În același timp, armatorii care recurg la aceste organizații inclusiv în scopul clasificării, s-ar confrunta cu dilema dacă ar trebui să schimbe pavilionul navelor lor pentru a le înmatricula într-un stat din afara UE sau să își asume riscul de a își încălca obligațiile care decurg din contractele lor private actuale pentru a își clasifica navele cu organizațiile în cauză.
            
            
               Prezenta propunere vizează să sporească securitatea juridică, să asigure continuitatea activității pentru armatorii vizați și să mențină competitivitatea pavilioanelor statelor membre ale UE-27.
            
            
               •Coerența cu dispozițiile existente în domeniul de politică
            
            
               
                  Prezenta propunere este necesară având în vedere retragerea Regatului Unit din Uniune, iar domeniul său de aplicare se limitează la abordarea consecințelor acestei retrageri. Principalele obiective de politică ale regulamentului rămân neschimbate.
               
            
            
               •Coerența cu alte domenii de politică ale Uniunii
            
            
               
                  Prezenta propunere este în deplină coerență cu mandatul Consiliului pentru negocierile cu Regatul Unit privind retragerea sa din Uniune.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Propunerea se bazează pe articolul 100 alineatul (2) din TFUE.
               
            
            
               •Subsidiaritate (în cazul competențelor neexclusive)
            
            
               
                  Deoarece actul propus ar modifica conținutul actului existent al UE, obiectivul s-ar putea realiza doar printr-o acțiune la nivelul Uniunii.
               
            
         
         
            
               •Proporționalitate
            
            
               
                  Propunerea se consideră proporționată deoarece prevede modificarea juridică necesară fără a depăși ceea ce este necesar pentru atingerea obiectivului de eliminare a insecurității juridice provocate de retragerea Regatului Unit din Uniune. Ea prevede modificările juridice necesare pentru a menține competitivitatea pavilioanelor statelor membre ale UE-27.
               
            
            
               •Alegerea instrumentului
            
            
               
                  Având în vedere că prezentul act modifică un regulament al Parlamentului European și al Consiliului, modificarea propusă este singura formă adecvată.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Evaluări ex post/verificări ale adecvării legislației existente
            
            
               
                  Nu se aplică.
               
            
            
               •Consultările părților interesate
            
            
               
                  Problemele referitoare la procesul de reevaluare legat de retragerea Regatului Unit din Uniune au fost aduse la cunoștința părților interesate printr-un aviz al Comisiei privind transportul maritim
                     2
                  .
               
               
                  Părțile interesate și statele membre în cauză au avut posibilitatea de a oferi feedback cu privire la inițiativa propusă prin portalul pentru o mai bună legiferare al Comisiei Europene („Exprimați-vă opinia”) pe parcursul unei perioade de două săptămâni.
               
               
                  În cursul perioadei de feedback, între 28 iunie și 12 iulie 2018, o parte interesată a formulat observații. De manieră generală, obiectivul urmărit de inițiativa propusă, acela de a spori securitatea și claritatea juridică și de a menține competitivitatea armatorilor din statele membre ale UE-27 a fost apreciat. La redactarea propunerii s-a luat în considerare feedbackul ca fiind relevant.
               
            
            
               •Obținerea și utilizarea expertizei
            
            
               
                  S-au colectat feedback și expertiză tehnică de la părțile interesate și de la statele membre, precum și de la Agenția Europeană pentru Siguranță Maritimă. Propunerea a fost sprijinită, de asemenea, de o analiză juridică a consecințelor retragerii Regatului Unit în domeniul de politică al organizațiilor recunoscute.
               
            
            
               •Evaluarea impactului
            
            
               
                  Potrivit Orientărilor privind o mai bună legiferare, nu este necesară o evaluare a impactului, deoarece nu se așteaptă ca măsura avută în vedere să aibă un impact semnificativ și nu există alte opțiuni de politică substanțial diferite, cu excepția celei propuse.
               
            
            
               •Drepturile fundamentale
            
            
               
                  Prezenta propunere nu are consecințe asupra protecției drepturilor fundamentale.
               
            
            
               4.IMPLICAȚIILE BUGETARE
            
            
               
                  Nu se aplică.
               
            
            
               5.ALTE ELEMENTE
            
         
         
            
               •Planuri de punere în aplicare și măsuri de monitorizare, evaluare și raportare
            
            
               
                  Pentru a se aprecia dacă actuala inițiativă a atins obiectivul de mai sus fără consecințe nedorite asupra concurenței, la articolul 2 din propunere s-a introdus o clauză de revizuire.
               
            
            
               •Explicații detaliate cu privire la prevederile specifice ale propunerii
            
            
               
                  Propunerea urmărește să elimine insecuritatea juridică creată de retragerea Regatului Unit în ceea ce privește menținerea valabilității recunoașterii organizațiilor pentru care Regatul Unit joacă rol de stat membru „inițiator” care participă la evaluarea Comisiei. Acest lucru ar permite continuarea acordurilor existente între organizațiile respective și statele membre ale UE-27 care au semnat acorduri de autorizare, permițând astfel acestor organizații să efectueze inspecții și controale ale navelor în numele statelor membre, garantând condiții de siguranță neîntrerupte.
               
               
                  Măsura legislativă propusă ar modifica articolul 8 alineatul (1) din regulament înlocuind actuala cerință, conform căreia numai statul membru „inițiator” participă la procesul periodic de evaluare desfășurat de Comisie, cu introducerea participării oricărui stat membru care a autorizat una dintre organizațiile recunoscute. Astfel, evaluarea ar putea fi realizată de Comisie împreună cu orice stat membru care a autorizat organizația recunoscută în cauză să acționeze în numele său în sensul articolului 3 alineatul (2) din Directiva 2009/15/CE
                     3
                   și nu doar împreună cu statul membru „inițiator”.
               
               
                  Soluția de mai sus a fost aleasă ca fiind modul cel mai eficient și eficace de eliminare a insecurității juridice create de retragerea Regatului Unit în domeniul organizațiilor recunoscute. Actul propus ar elimina această insecuritate juridică într-un mod nediscriminatoriu pentru statele membre care au autorizat organizațiile recunoscute să acționeze în numele lor.
               
               
                  De asemenea, propunerea îndeplinește obiectivul de menținere a continuității activității și a competitivității pavilioanelor statelor membre ale UE-27 care lucrează cu organizațiile vizate. 
               
               
                  Regulamentul ar trebui doar să remedieze posibilele consecințe negative ale retragerii Regatului Unit din Uniune asupra pavilioanelor celor 27 de state membre. Comisia ar trebui să prezinte un raport privind efectele sale după o perioadă adecvată/suficientă de aplicare, în special pentru a identifica eventuale consecințe care ar depăși domeniul de aplicare al prezentului regulament.
               
            
            
               2018/0298 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               de modificare a Regulamentului (CE) nr. 391/2009 în ceea ce privește retragerea Regatului Unit din Uniune
            
            
               (Text cu relevanță pentru SEE)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 100 alineatul (2),
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  4
               ,
            
            
               având în vedere avizul Comitetului Regiunilor
                  5
               ,
            
            
               hotărând în conformitate cu procedura legislativă ordinară,
            
         
         
            
               întrucât:
            
            
               (1)La 29 martie 2017, Regatul Unit a notificat Consiliului European intenția sa de a se retrage din Uniunea Europeană în temeiul articolului 50 din Tratatul privind Uniunea Europeană. Prin urmare, cu excepția cazului în care, printr-un acord de retragere, se stabilește o altă dată sau dacă Consiliul European, în acord cu Regatul Unit, stabilește în unanimitate o altă dată, legislația Uniunii va înceta să se aplice Regatului Unit începând cu data de 30 martie 2019. Regatul Unit va deveni, din acel moment, o țară terță.
            
            
               (2)Regulamentul (CE) nr. 391/2009
                  6
                și Directiva 2009/15/CE a Parlamentului European și a Consiliului
                  7
                constituie împreună cadrul de reglementare pentru activitățile organizațiilor recunoscute cu rol de inspecție, control și certificare a navelor.
            
            
               (3)În conformitate cu articolul 8 alineatul (1) din Regulamentul (CE) nr. 391/2009, organizațiile cu rol de inspecție și control al navelor recunoscute la nivelul UE de către Comisie („organizațiile recunoscute”) sunt evaluate, în mod regulat și cel puțin o dată la doi ani, de către Comisie împreună cu statul membru care a înaintat cererea inițială de recunoaștere a organizației.
            
            
               (4)Pentru a se respecta egalitatea de tratament, organizațiile care fuseseră recunoscute inițial de statul membru în cauză în conformitate cu Directiva 94/57/CE a Consiliului
                  8
                și care beneficiază în prezent de recunoaștere la nivelul Uniunii în conformitate cu articolul 15 alineatul (1) din Regulamentul (CE) nr. 391/2009 ar trebui să fie evaluate de Comisie împreună cu statul membru care a recunoscut inițial respectivele organizații.
            
            
               (5)În conformitate cu articolele 7 și 8 din Regulamentul (CE) nr. 391/2009, pentru a continua să beneficieze de recunoaștere la nivelul Uniunii, organizațiile recunoscute trebuie să continue să îndeplinească cerințele și criteriile minime stabilite în anexa I la regulamentul menționat. Respectarea acestei obligații este verificată prin evaluarea continuă realizată de Comisie împreună cu statul membru în cauză, în conformitate cu articolul 8 alineatul (1) din Regulamentul (CE) nr. 391/2009. Prin urmare, evaluările periodice joacă un rol important pentru menținerea recunoașterii organizațiilor.
            
            
               (6)Ca urmare a retragerii sale din Uniune, Regatul Unit nu va mai fi în măsură să participe la evaluările realizate în conformitate cu articolul 8 alineatul (1) din Regulamentul (CE) nr. 391/2009.
            
            
               (7)Organizațiile recunoscute care au fost recunoscute inițial de Regatul Unit beneficiază în prezent de recunoaștere la nivelul Uniunii și le-au fost încredințate de către alte state membre atribuții de inspecție, control și certificare a navelor, în conformitate cu articolul 3 alineatul (2) din Directiva 2009/15/CE. Prin urmare, este necesar să se modifice articolul 8 alineatul (1) din Regulamentul (CE) nr. 391/2009 pentru a se asigura că aceste organizații vor continua să facă obiectul unor evaluări în conformitate cerințele impuse de respectiva dispoziție.
            
            
               (8)De asemenea, este necesar să se ia în considerare obligațiile de monitorizare și de supraveghere pe care statele membre trebuie să le îndeplinească în prezent în temeiul articolului 9 din Directiva 2009/15/CE. În această privință, evaluarea organizațiilor recunoscute în temeiul Regulamentului (CE) nr. 391/2009 ar trebui să fie efectuată de Comisie împreună cu statul membru sau cu statele membre care au autorizat organizația recunoscută în cauză în conformitate cu articolul 3 alineatul (2) din Directiva 2009/15/CE.
            
            
               (9)Prezentul regulament ar trebui să se aplice începând cu ziua următoare celei în care legislația Uniunii, și în special Regulamentul (CE) nr. 391/2009, încetează să se aplice Regatului Unit,
            
            
               ADOPTĂ PREZENTUL REGULAMENT:
            
            
               Articolul 1
            
            
               La articolul 8 din Regulamentul (CE) nr. 391/2009, alineatul (1) se înlocuiește cu următorul text:
            
            
               „(1) Toate organizațiile recunoscute sunt evaluate, în mod regulat și cel puțin o dată la doi ani, de Comisie împreună cu statul membru (statele membre) care le-a (le-au) autorizat în conformitate cu articolul 3 alineatul (2) din Directiva 2009/15/CE, pentru a verifica dacă își îndeplinesc obligațiile în conformitate cu prezentul regulament și dacă îndeplinesc criteriile minime stabilite în anexa I. Evaluarea se limitează la acele activități ale organizațiilor recunoscute care intră în domeniul de aplicare al prezentului regulament.”
            
            
               Articolul 2
            
            
               Comisia raportează Parlamentului European și Consiliului cu privire la efectele prezentului regulament în termen de cel mult trei ani de la data aplicării sale.
            
            
               Articolul 3
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Se aplică începând cu ziua următoare celei în care legislația Uniunii încetează să se aplice Regatului Unit.
            
            
               Prezentul regulament este obligatoriu în toate elementele sale și se aplică direct în toate statele membre.
            
         
         
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  
                        Regulamentul (CE) nr. 391/2009 al Parlamentului European și al Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor (JO L 131, 28.5.2009, p. 11).
               
               
                  
                     (2)
                  
                        „Notice to stakeholders – Withdrawal of the United Kingdom and EU rules in the field of maritime transport” (Aviz către părțile interesate – retragerea Regatului Unit și normele UE în domeniul transportului maritim),
                  https://ec.europa.eu/transport/sites/transport/files/legislation/brexit-notice-to-stakeholders-maritime-transport.pdf
               
               
                  
                     (3)
                  
                        Directiva 2009/15/CE a Parlamentului European și a Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor, precum și pentru activitățile în domeniu ale administrațiilor maritime (JO L 131, 28.5.2009, p. 47).
               
               
                  
                     (4)
                  
                        JO C , , p. .
               
               
                  
                     (5)
                  
                        JO C , , p. .
               
               
                  
                     (6)
                  
                        Regulamentul (CE) nr. 391/2009 al Parlamentului European și al Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor (JO L 131, 28.5.2009, p. 11).
               
               
                  
                     (7)
                  
                        Directiva 2009/15/CE a Parlamentului European și a Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor, precum și pentru activitățile în domeniu ale administrațiilor maritime (JO L 131, 28.5.2009, p. 47).
               
               
                  
                     (8)
                  
                        Directiva 94/57/CE a Consiliului din 22 noiembrie 1994 privind normele și standardele comune pentru organismele cu rol de inspecție și control al navelor, precum și pentru activitățile în domeniu ale administrațiilor maritime (JO L 319, 12.12.1994, p. 20).